10. การควบคุมภายใน

คณะกรรมการบริษัทตระหนักถึงความสำคัญของระบบการควบคุมภายใน
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระ
เพื่อช่วยแบ่งเบาภาระของคณะกรรมการบริษัทในการกำกับดูแล
สอบทานความมีประสิทธิผลและประสิทธิภาพของระบบการควบคุมภายใน
สอบทานวิธีการดูแลรักษาทรัพย์สินเพื่อมิให้มีการนำทรัพย์สินของบริษัทฯ
ไปใช้ในทางมิชอบหรือโดยไม่มีอำนาจ สอบทานรายการที่อาจมีความขัดแย้งทางผลประโยชน์
สอบทานความถูกต้องและความเชื่อถือได้ของรายงานทางการเงิน
การปฏิบัติตามหลักการกำกับดูแลกิจการที่ดี
การปฏิบัติตามข้อกำหนดของตลาดหลักทรัพย์และกฎหมายอื่นที่เกี่ยวข้องกับการดำเนินธุรกิจของบริษัทและบริษัทย่อย
นอกจากนี้คณะกรรมการตรวจสอบยังมีหน้าที่ในการพิจารณาคัดเลือกและเสนอแต่งตั้งผู้สอบบัญชี
รวมทั้งปฏิบัติหน้าที่อื่นตามที่คณะกรรมการบริษัทมอบหมาย

ในการปฏิบัติหน้าที่ของการกำกับดูแล
คณะกรรมการตรวจสอบได้มอบหมายให้ฝ่ายตรวจสอบภายในดำเนินการตรวจสอบการดำเนินกิจกรรมต่างๆของบริษัทและบริษัทย่อย
เพื่อให้เกิดความมั่นใจว่าการดำเนินธุรกิจของบริษัทเป็นไปโดยสอดคล้องกับระเบียบ คำสั่ง นโยบาย
และกฎหมายที่เกี่ยวข้อง
โดยฝ่ายตรวจสอบภายในจะเสนอรายงานผลการตรวจสอบพร้อมข้อเสนอแนะเพื่อการปรับปรุง(ถ้ามี)
ต่อคณะกรรมการตรวจสอบ
และคณะกรรมการตรวจสอบจะนำเสนอรายงานต่อคณะกรรมการบริษัทต่อไป

ในรอบปี 2550 ที่ผ่านมา คณะกรรมการตรวจสอบได้ร่วมประชุมกัน 5 ครั้ง
โดยฝ่ายบริหารของบริษัทและบริษัทย่อยเข้าร่วมประชุมด้วยทุกครั้ง
จากผลการประเมินความเพียงพอของระบบการควบคุมภายในใน 5 องค์ประกอบ คือ
โครงสร้างองค์กรและสภาพแวดล้อม การบริหารความเสี่ยง กิจกรรมการควบคุม
สารสนเทศและการสื่อสารข้อมูล และการติดตามการปฏิบัติงาน
ประกอบกับผลการตรวจสอบของฝ่ายตรวจสอบภายใน
คณะกรรมการตรวจสอบมีความเห็นว่าการดำเนินงานของบริษัทและบริษัทย่อย
เป็นไปภายใต้หลักการกำกับดูแลกิจการที่ดี มีระบบการควบคุมภายในที่มีประสิทธิภาพ
มีการควบคุมดูแล
รักษาทรัพย์สินที่เหมาะสมสามารถป้องกันมิให้ผู้บริหารนำทรัพย์สินของบริษัทไปใช้ในทางมิชอบหรือโดยไม่มีอำนาจ
รายงานทางการเงินของบริษัทฯ จัดทำขึ้นตามหลักการบัญชีที่รับรองทั่วไป
การเปิดเผยข้อมูลในรายงานทางการเงินมีความถูกต้อง เชื่อถือได้
การดำเนินธุรกิจของบริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์
และกฎหมายอื่นที่เกี่ยวข้อง
ผู้สอบบัญชีไม่พบข้อบกพร่องที่เป็นสาระสำคัญที่จะเสนอแนะให้บริษัทและบริษัทย่อยปรับปรุงระบบการควบคุมภายในแต่อย่างใด

จากการรายงานของคณะกรรมการตรวจสอบและผู้สอบบัญชี
คณะกรรมการบริษัทมีความเห็นว่าการดำเนินงานของบริษัทและบริษัทย่อยเป็นไปภายใต้หลักการกำกับดูแลกิจการที่โปร่งใส
มีระบบการควบคุมภายในที่เหมาะสม มีประสิทธิภาพ
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้ในทางมิชอบหรือโดยไม่มีอำนาจ

รายงานคณะกรรมการตรวจสอบ

คณะกรรมการตรวจสอบของบริษัท ผลิตไฟฟ้าราชบุรีโฮลดิ้ง จำกัด (มหาชน) (บริษัทฯ)
ประกอบด้วยกรรมการซึ่งเป็นกรรมการอิสระ 3 ท่าน โดยนายสุชาติ ธาดาธำรงเวช
เป็นประธานกรรมการตรวจสอบ นายอัชดา เกษรศุกร์ และนายอารีพงศ์ ภู่ชอุ่ม
เป็นกรรมการตรวจสอบ นายเทอดพันธุ์ อินทรมหา ผู้อำนวยการฝ่ายตรวจสอบภายใน
เป็นเลขานุการคณะกรรมการตรวจสอบ

กรรมการตรวจสอบมีคุณสมบัติของกรรมการอิสระตามที่กำหนดไว้ในระเบียบของบริษัทฯ ว่าด้วย
คณะกรรมการบริษัท พ.ศ. 2549 และมีหน้าที่ตามที่กำหนดไว้ในระเบียบของบริษัทฯ ว่าด้วย
คณะกรรมการตรวจสอบ พ.ศ. 2549

ในปี 2550 คณะกรรมการตรวจสอบได้ร่วมประชุมกัน 5 ครั้ง
กรรมการตรวจสอบทุกท่านเข้าร่วมประชุมทุกครั้ง โดยฝ่ายบริหารของบริษัทฯ และบริษัทย่อย
และผู้สอบบัญชีได้เข้าร่วมประชุมด้วย เพื่อร่วมเสนอข้อมูล รับฟังความคิดเห็น
และข้อเสนอแนะที่เป็นประโยชน์ต่อการบริหารงานของบริษัทฯและบริษัทย่อย
ผลจากการประชุมแต่ละครั้งได้นำเสนอคณะกรรมการบริษัทฯ และบริษัทย่อยเพื่อทราบทุกครั้ง
นอกจากนี้ยังมีการประชุมระหว่างคณะกรรมการตรวจสอบและผู้สอบบัญชีโดยไม่มีฝ่ายบริหารเข้าร่วมประชุมด้วยอีก
1 ครั้ง

ในรอบปีที่ผ่านมาคณะกรรมการตรวจสอบได้ดำเนินกิจกรรมที่สำคัญสรุปได้ดังนี้

-   สอบทานงบการเงินรายไตรมาส และงบการเงินประจำปีของบริษัทฯ และบริษัทย่อย
    ก่อนนำเสนอคณะกรรมการของแต่ละบริษัท ซึ่งพบว่า งบการเงินของบริษัทฯ
    และบริษัทย่อยได้จัดทำขึ้นตามหลักการบัญชีที่รับรองทั่วไป มีการเปิดเผยข้อมูลอย่างเพียงพอ

-   พิจารณาการเปิดเผยข้อมูลของบริษัทฯกรณีมีรายการเกี่ยวโยงหรือรายการที่อาจมีความขัดแย้งทางผลประโยชน์
    ซึ่งพบว่ารายการดังกล่าวส่วนใหญ่เป็นสัญญาระยะยาวที่ทำกับการไฟฟ้าฝ่ายผลิตแห่งประเทศไทย
    (กฟผ.) ทั้งนี้ฝ่ายบริหารได้รายงานความเคลื่อนไหวของรายการต่างๆ
    ต่อคณะกรรมการตรวจสอบเพื่อทราบทุกไตรมาส

-   สอบทานการปฏิบัติของบริษัทฯให้เป็นไปตามกฎหมายว่าด้วยหลักทรัพย์และตลาดหลักทรัพย์
    และกฎหมายอื่นที่เกี่ยวข้องกับการดำเนินธุรกิจของบริษัทฯ

-   พิจารณาขอบเขตการปฏิบัติงานและค่าตอบแทนของผู้สอบบัญชี

-   สอบทานผลการปฏิบัติงานของฝ่ายตรวจสอบภายใน
    ซึ่งปฏิบัติงานตามแผนการตรวจสอบที่ได้รับอนุมัติจากคณะกรรมการตรวจสอบแล้ว สรุปได้ว่า
    บริษัทฯ และบริษัทย่อยมีระบบการควบคุมภายในที่เพียงพอ เหมาะสม
    มีการกำกับดูแลกิจการที่มีความโปร่งใส ไม่พบข้อบกพร่องที่เป็นสาระสำคัญ

[]อนึ่ง คณะกรรมการตรวจสอบได้พิจารณาให้ความเห็นชอบการแต่งตั้งนายประสัณห์ เชื้อพานิช
(ผู้สอบบัญชีรับอนุญาตเลขที่ 3051) หรือนางสาวแน่งน้อย เจริญทวีทรัพย์ (ผู้สอบบัญชีรับอนุญาตเลขที่
3044) หรือนายวิเชียร กิ่งมนตรี (ผู้สอบบัญชีรับอนุญาตเลขที่ 3977) แห่งบริษัท
ไพร้ซวอเตอร์เฮาส์คูเปอร์ส เอบีเอเอส จำกัด เป็นผู้สอบบัญชีของบริษัทฯ และบริษัทย่อย ประจำปี
2551 โดยมีค่าธรรมเนียมในการสอบบัญชีเป็นเงินรวม 1,900,000 บาท
ซึ่งเป็นค่าสอบบัญชีเฉพาะส่วนของบริษัทฯ เป็นเงิน 560,000 บาท

(นายสุชาติ ธาดาธำรงเวช)